डीएसपी से लेकर एसएचओ तक गुहार, फिर भी नहीं मिली गाड़ी, फोन पर रुकवाया बाल विवाह
बालविवाह रुकवाने को ऊझा गांव पहुंचने के लिए महिला सुरक्षा एवं बाल विवाह निषेध अधिकारी रजनी गुप्ता को गाड़ी नहीं मिली। आनन-फानन में गुप्ता को फोन पर ही बाल विवाह रुकवाना पड़ा। उन्होंने डीएसपी विद्यावती से लेकर महिला थाना एसएचओ मीना कुमारी को फोन कर बाल विवाह रुकवाने के लिए गाड़ी मांगी थी। लेकिन गाड़ी की व्यवस्था नहीं हो पाई।
बाल विवाह निषेध अधिकारी रजनी गुप्ता ने बताया कि शनिवार सुबह करीब 10:30 बजे सूचना मिली थी कि ऊझा गांव में 17 साल का लड़का तहसील कैंप निवासी 14 वर्षीय लड़की से शादी कर रहा था। इस पर चांदनी बाग पुलिस को सूचना दी थी। एएसआई सुरेंद्र ने मौके पर जाकर सूचना दी कि बाल विवाह हो रहा है। इस पर डीसीपी विद्यावती से फोन पर बात की तो उन्होंने कहा कि वह मधुबन में हैं। इसके बाद महिला थाना एसएचओ मीना कुमारी से बात की तो उन्होंने कहा कि गाड़ी भेज रहे हैं, लेकिन दिनभर गाड़ी नहीं आई। एएसआई सुरेंद्र बार-बार फोन करके मुझे मौके पर बुलाते रहे। फोन पर निर्देश देकर ही बाल विवाह रुकवाया। दोनों पक्षों को सोमवार को थाने बुलाया है। गौरतलब है कि बाल विवाह रुकवाने में पुलिस का रुचि नहीं लेने का यह पहला मामला नहीं है। इससे पहले भी जोधन कलां गांव में बाल विवाह रुकवाने के लिए गाड़ी नहीं मिली तो बारात वधु पक्ष को महिला थाने बुलाया गया था।
जिम्मेदारों ने कहा- बोल दिया था...
महिलाथाना डीएसपी विद्यावती ने कहा कि मैं लड़कियों को ट्रेनिंग देने के लिए मधुबन आई थी। मैंने रजनी गुप्ता को मुंशी से बात करने के लिए कहा था। फिर मेरे पास फोन नहीं आया। इधर, महिला थाना एसएचओ मीना कुमारी ने बताया कि बाल विवाह रुकवाने के लिए पीसीआर देने के लिए बोल दिया था। पता नहीं मिली कि नहीं। अभी कोर्ट में हूं। इधर, बाल विवाह निषेध अधिकारी रजनी गुप्ता ने बताया कि बाल विवाह रोकने के लिए डीजीपी कई बार गाड़ी देने के लिए लिख चुके हैं। हाल में दिसंबर में भी उन्होंने निर्देश दिए थे कि सभी बाल विवाह निषेध अधिकारियों को गाड़ी दी जाए। लेकिन अब तक यहां पर गाड़ी नहीं मिल पाई है। इससे बाल विवाह रुकवाने में परेशानी हो रही है।
बिना साधन की पावर
hin_Deva hin_Deva hin_Deva hin_Deva hin_Deva hin_Deva